**ΤΟ ΔΙΚΤΥΟ ΤΩΝ ΣΙΔΗΡΟΔΡΟΜΩΝ**

1. Ο σιδηρόδρομος αποτέλεσε το μέσο με το οποίο εξασφαλίστηκε η τροφοδοσία των μεγάλων πόλεων και αναπτύχθηκε το εμπόριο και η βιομηχανία. Η ανάπτυξη του σιδηροδρομικού δικτύου αποτελούσε προϋπόθεση για την οικονομική ανάπτυξη μιας χώρας.
2. Στην Ελλάδα καθυστέρησε η ανάπτυξη του σιδηροδρομικού δικτύου, επειδή ήταν πολυδάπανη, και δεν υπήρχαν διαθέσιμα κεφάλαια καθώς υπήρχαν φόβοι ότι το προς κατασκευήν δίκτυο δε θα ήταν αποδοτικό. Μέχρι το 1880 η μόνη σιδηροδρομική γραμμή που υπήρχε ήταν αυτή που συνέδεε την Αθήνα με τον Πειραιά.
3. Ακόμα επιτακτικότερη έγινε η ανάγκη ανάπτυξης σιδηροδρομικού δικτύου και στην Ελλάδα , ύστερα από την επέκτασή του στην Κεντρική Ευρώπη και στην Ασία.
4. Η ολοκλήρωση του σιδηροδρομικού δικτύου της Ελλάδας έγινε σε τρεις περίπου δεκαετίες , από το 1880 και μετά. Το μεγαλύτερο μέρος του κατασκευάστηκε στα χρόνια της πρωθυπουργίας του Χαρίλαου Τρικούπη.
5. Το κράτος ανέλαβε το μεγαλύτερο μέρος της χρηματοδότησης του έργου. Η εξασφάλιση των κεφαλαίων έγινε κυρίως μέσω εξωτερικού δανεισμού. Οι ιδιώτες συμμετείχαν στη χρηματοδότηση του έργου με μικρότερο ποσοστό ( περίπου 30 %)
6. Το έργο δεν είχε την αναμενόμενη απόδοση παρά τη διακίνηση αγροτικών προϊόντων. Δεν κατόρθωσε να φέρει την οικονομική ανάπτυξη και την εκβιομηχάνιση. Παρείχε όμως σπουδαίες υπηρεσίες κατά τη διάρκεια των Βαλκανικών πολέμων με την έγκαιρη μετακίνηση και τον ανεφοδιασμό του στρατού.

ΕΡΩΤΗΣΕΙΣ ΚΑΤΑΝΟΗΣΗΣ

1. Ποια σημαντική αλλαγή επέφερε η Βιομηχανική Επανάσταση στα ανεπτυγμένα κράτη του 19ου και ποια η σημασία της;
2. Ποιες δυσκολίες συνάντησε η κατασκευή σιδηροδρομικού δικτύου στο ελληνικό κράτος;
3. Ποιοι υπήρξαν οι παράγοντες που επηρέασαν θετικά τις πρωτοβουλίες για την κατασκευή σιδηροδρομικών αξόνων από τη δεκαετία του 1880 και εξής;
4. Πότε ολοκληρώθηκε η κατασκευή του σιδηροδρομικού δικτύου της Ελλάδας και ποιες ήταν οι προδιαγραφές του;
5. Ποιοι ανέλαβαν το κόστος της κατασκευής του σιδηρόδρομου;
6. Ποια υπήρξε η σημασία της κατασκευής του σιδηροδρόμου και ποιος ο τελικός απολογισμός από τη λειτουργία του στο ελληνικό κράτος;